《送竹洲叶成之归省后参学》
宋代·葛绍体

禾兴望金华，东西渺天涯。
西园堂上翁，鬓影霜欲欺。
如何二十年，书夜梦见之。
归荣岂不乐，旅琐宁频归。
我来惠而好，鸥浪相追随。
青灯几言话，白云每翻思。
昊天鉴中扃，少惬平生期。
贡帏秋扬舲，监学春舞旗。
趋庭问先及，喜色开霜眉。
寿日长至初，百拜迎春祺。
香罍金翠行，画烛舞绣围。
桂枝茂纷纷，椿树阴迟迟。
君才天下选，一百千里驰。
八咏赋平远，双溪照清漪。
来来快着鞭，了此一段奇。

作者简介：宋台州天台人，居黄岩，字元承。师事叶适。有《四书述》、《东山诗选》。